LIETUVOS TRANSPORTO SAUGOS ADMINISTRACIJOS

DIREKTORIUS

ĮSAKYMAS

DĖL VALSTYBINĖS KELIŲ TRANSPORTO INSPEKCIJOS PRIE SUSISIEKIMO MINISTERIJOS VIRŠININKO 2013 M. GRUODŽIO 31 D. ĮSAKYMO NR. 2B-306 „DĖL PAVOJINGŲJŲ KROVINIŲ VEŽIMO SAUGOS SPECIALISTŲ EGZAMINAVIMO ORGANIZAVIMO, PAŽYMĖJIMŲ IŠDAVIMO, GALIOJIMO PRATĘSIMO IR PANAIKINIMO PROCEDŪRŲ APRAŠO PATVIRTINIMO“ PAKEITIMO

2024 m. lapkričio 28 d. Nr. 2BE-219

Vilnius

1. P a k e i č i u Pavojingųjų krovinių vežimo saugos specialistų egzaminavimo organizavimo, pažymėjimų išdavimo, galiojimo pratęsimo ir panaikinimo procedūrų aprašą, patvirtintą Valstybinės kelių transporto inspekcijos prie Susisiekimo ministerijos viršininko 2013 m. gruodžio 31 d. įsakymu Nr. 2B-306 „Dėl Pavojingųjų krovinių vežimo saugos specialistų egzaminavimo organizavimo, pažymėjimų išdavimo, galiojimo pratęsimo ir panaikinimo procedūrų aprašo patvirtinimo“:

1.1. pakeičiu 8 punktą ir jį išdėstau taip:

„8. Prašymas ir dokumentai Administracijai pateikiami Asmenų prašymų ir skundų nagrinėjimo viešojo administravimo subjektuose taisyklėse, patvirtintose Lietuvos Respublikos Vyriausybės 2007 m. rugpjūčio 22 d. nutarimu Nr. 875 „Dėl Asmenų prašymų ir skundų nagrinėjimo viešojo administravimo subjektuose taisyklių patvirtinimo“, (toliau – Taisyklės) nustatyta tvarka.“;

1.2. pakeičiu 13 punktą ir jį išdėstau taip:

„13. Asmeniškai prašymą pateikusio asmens pageidavimu, jam įteikiama pažyma (informacija) apie priimtus dokumentus. Tais atvejais, kai prašymas teikiamas elektroniniu būdu (prašymas, pasirašytas teisinę galią turinčiu saugiu elektroniniu parašu, teikiamas elektroniniu paštu), egzaminuojamajam elektroniniu paštu išsiunčiamas pranešimas, kuriame nurodoma prašymo registracijos data ir numeris, telefonai pasiteirauti ir egzamino arba pažymėjimo išdavimo (jei pateikiamas prašymas išduoti naują pažymėjimą pasikeitus asmens duomenims ar praradus, sugadinus pažymėjimą) data.“;

1.3. pakeičiu priedą ir jį išdėstau nauja redakcija (pridedama).

2. N u s t a t a u, kad šis įsakymas įsigalioja 2024 m. gruodžio 1 d.

3. I n f o r m u o j u, kad šis įsakymas teisės aktų nustatyta tvarka skelbiamas Teisės aktų registre.

Administracijos kanclerė,

pavaduojanti Administracijos direktorių	Julija Viščinienė